פרופיל רפואי

פרופיל רפואי הוא סימול מספרי שניתן על ידי צה"ל לציון מידת התאמתו וכשירותו הרפואית של אדם לשירות ביחידות ובתפקידים שונים בצה"ל. הפרופיל הרפואי הוא גורם אחד מתוך מכלול הנתונים המשפיעים על שיבוץ מיועד לשירות ביטחון בצה"ל. טווח הפרופיל נע בין פרופיל 21, שהוא הנמוך ביותר ופוטר את נושאו מלשרת בצה"ל, לבין פרופיל 97, שמעיד על המצב הבריאותי הגבוה ביותר. פרופיל 64 ומטה פוסל אפשרות לשירות בתפקידי לחימה.

הליך קביעת הפרופיל 
הפרופיל נקבע לראשונה על ידי ועדה רפואית בתהליך המיון ("צו ראשון") שעובר מיועד לשירות ביטחון בלשכת הגיוס והוא עשוי להשתנות במהלך השירות הצבאי, בסדיר ובמילואים, בעקבות אירועים שמשנים את מצב בריאותו של החייל. קיימת האפשרות להורדת הפרופיל באופן זמני, עקב הרעה במצב בריאותו של החייל, למשל בעקבות פציעה.

פרופיל רפואי הוא המדד הרפואי המרכזי שלפיו נקבע אופי שירותו של חייל בצה"ל, אולם הוא אינו השיקול הרפואי היחיד. לעיתים, במקרה שבעיה רפואית אינה מצדיקה את שינוי הפרופיל הרפואי (ולפעמים גוררת שינוי שיבוצו של חייל), רופא היחידה יכול להעניק לחייל הקלות בשירות על בסיס רפואי (הידועות בכינוי "פְּטוֹרים"). הקלות אלה מיועדות לאפשר לחייל לשרת בצבא במסגרת הגבלות רפואיות (קבועות או זמניות) מבלי שיפגע בעצמו ומבלי שיפגע באופן תפקודו. במידה והגבלות אלה הן קבועות, או למשך זמן ארוך, וגם פוגעות בתפקודו של החייל, נשקלת אפשרות להעבירו לוועדה רפואית לשם הורדת הפרופיל.

בעבר, נהגו מעסיקים רבים לברר אצל מועמדים לעבודה את הפרופיל הצבאי שלהם, כאחד הקריטריונים למיון המועמדים. בתחילת שנת 1995 נוסף לחוק שוויון ההזדמנויות בעבודה סעיף 2א, האוסר על מעסיקים לשאול מועמד על הפרופיל הצבאי שלו או לעשות שימוש במידע זה.

רשימת הפרופילים

לפני הגיוס 
97: בריא לחלוטין – כשיר לשירות קרבי ביחידות שדה: יחידות מובחרות בכל החילות כמו כן גם בגדודים הלוחמים. במקרים של בעיות קלות מאוד (כגון, צורך במשקפיים במספר נמוך) מלווה בסעיף שאינו מוריד את הפרופיל, אך פוסל את החייל מהתנדבות לחלק מהיחידות המובחרות. משנת 2005, אפשר להתקבל לקורס טיס עם משקפיים עד דיופטר (מספר) מסוים.
82: בעיה רפואית קלה (עיוורון צבעים, צילינדר ברמה גבוהה). החייל כשיר לשירות ברוב חיילות השדה ואף בחלק מהיחידות ההתנדבותיות (סיירות), בכפוף לסיבת הורדת הפרופיל מ-97.
72: בעיה בינונית (לדוגמה: בעיות ברכיים או גב, אסתמה, אלרגיות או מספר משקפיים גבוה (גבוה מ-6). חייל בעל פרופיל זה אינו כשיר לשירות בחי"ר אך כשיר לשירות קרבי ביחידות כמו חיל השריון, חיל התותחנים, מערך הנ"מ, חיל ההנדסה הקרבית, פיקוד העורף (לוחם חילוץ והצלה), ותפקידים מסוימים בחיל הגנת הגבולות.
64: בעיה קשה (לדוגמה: אסתמה מרמה מסוימת, הפרעת קשב מגבילה, מצב נפשי). חייל בעל פרופיל זה אינו כשיר לשירות קרבי ביחידות שדה, אך כשיר לשרת בתפקידים עורפיים, כמו חיל המודיעין, חיל הטנ"א ומשטרה צבאית. בנוסף, הפרופיל מאפשר לשרת בשירותי הביטחון האחרים, דוגמת שח"מ ושב"ס.
45: כשירות רפואית המגבילה את שיבוץ המועמד לתפקידים שאינם לחימה כגון תפקידים טכניים, תומכי לחימה, קורסים ועוד.
25: פרופיל אותו מקבלים מתנדבים לשירות צבאי במקום 21 או 24.
21: בלתי כשיר לשירות צבאי מסיבות בריאותיות (גופניות או נפשיות). בעל פרופיל זה יוכל להתנדב לשירות צבא ויקבל פרופיל חדש (25).

לאחר הגיוס (פרופיל זמני) 
 65 - פרופיל הניתן עקב בעיה או חבלה הנגרמת בעת השירות הצבאי.
 24: בלתי כשיר זמנית לשירות (לדוגמה: ניתוח בזמן השירות, רגישות חמורה לעקיצות דבורים, מחלה כלשהי) - חייל בעל פרופיל זה יקבל פטור זמני ומעקב אחת לכמה חודשים עם אפשרות שחרור קבוע לאחר תקופה מסוימת. במידה ולחייל נשאר פחות מחצי שנה לשירותו, ישתחרר לצמיתות. במערך המילואים, קבלת פרופיל 24 משמעה קבלת פטור ממערך המילואים. חיילים בעלי פרופיל 24 נמצאים ביחידת המחלימים (ר"מ 2) שזוהי יחידה שאפשר להיות בה עד 180 יום

פרופילים שבוטלו 
 77: פרופיל לאנשים הסובלים מנזלת אלרגית ומהזעת יתר. בעלי פרופיל זה יכלו שרת בתפקידים המצריכים הכשרת "רובאי 04". לדוגמה: תפקידים מסוימים בחיל האיסוף הקרבי (מודיעין שדה), שריון, תותחנים והנדסה. פרופיל זה לא קיים יותר.
 35: פרופיל לחולי סוכרת, כבדי שמיעה ולחולי אפילפסיה. חייל בעל פרופיל זה יכל לשרת בתפקידים עורפיים עם הגבלות מסוימות, בהתחשב במצבו הרפואי. פרופיל זה לא קיים יותר.

ראו גם
 בריאות הנפש בצה"ל

קישורים חיצוניים

הערות שוליים 

שירות בצה"ל
גיוס לצה"ל
ישראל: רפואה צבאית